
B9‑0553/2022
Euroopan parlamentin päätöslauselma mahdollisuuksista toteuttaa Israelin ja Palestiinan kahden valtion ratkaisu
(2022/2949(RSP))
Euroopan parlamentti, joka
–	ottaa huomioon aiemmat päätöslauselmansa Lähi-idän rauhanprosessista ja erityisesti 18. toukokuuta 2017 antamansa päätöslauselman kahden valtion ratkaisun aikaansaamisesta Lähi-idässä[footnoteRef:1], [1:  EUVL C 307, 30.8.2018, s. 113.] 

–	ottaa huomioon neuvoston päätelmät Lähi-idän rauhanprosessista ja erityisesti 16. joulukuuta 2013, 12. toukokuuta 2014, 20. heinäkuuta 2015, 18. tammikuuta 2016 ja 20. kesäkuuta 2016 annetut päätelmät,
–	ottaa huomioon Euroopan yhteisöjen ja niiden jäsenvaltioiden sekä Israelin valtion välisestä assosiaatiosta tehdyn Euro–Välimeri-sopimuksen[footnoteRef:2], [2:  EYVL L 147, 21.6.2000, s. 3.] 

–	ottaa huomioon Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön väliaikaisen Euro–Välimeri-assosiaatiosopimuksen kaupasta ja yhteistyöstä[footnoteRef:3], [3:  EYVL L 187, 16.7.1997, s. 3.] 

–	ottaa huomioon komission tulkintaohjeen Israelin kesäkuusta 1967 miehittämiltä alueilta peräisin olevien tuotteiden alkuperämerkinnöistä[footnoteRef:4], [4:  EUVL C 375, 12.11.2015, s. 4.] 

–	ottaa huomioon 19. heinäkuuta 2013 annetut suuntaviivat Israelin kesäkuusta 1967 miehittämillä alueilla sijaitsevien israelilaisten yhteisöjen ja niiden toimien kelpoisuudesta saada EU:n avustuksia ja palkintoja sekä tukea EU:n rahoitusvälineistä vuodesta 2014 lähtien;
–	ottaa huomioon Euroopan unionin vuoden 2021 raportin Israelin siirtokunnista miehitetyllä Länsirannalla ja Itä-Jerusalemissa,
–	ottaa huomioon 17. marraskuuta 2021 annetun Euroopan unionin ja Yhdistyneiden kansakuntien palestiinalaispakolaisten avustusjärjestön (UNRWA) yhteisen julkilausuman EU:n tuesta UNRWA:lle (2021–2024),
–	ottaa huomioon vuonna 1949 tehdyt Geneven sopimukset,
–	ottaa huomioon YK:n turvallisuusneuvoston ja YK:n yleiskokouksen asiaa koskevat päätöslauselmat,
–	ottaa huomioon vuodesta 1967 miehitettyinä olevien palestiinalaisalueiden ihmisoikeustilannetta käsittelevän YK:n erityisraportoijan vuoden 2022 raportin,
–	ottaa huomioon vuoden 2022 raportin YK:n kauppa- ja kehityskonferenssin (UNCTAD) avusta palestiinalaisille ja miehitettyjen palestiinalaisalueiden talouden kehityksestä (Report on UNCTAD Assistance to the Palestinian People: Developments in the Economy of the Occupied Palestinian Territory),
–	ottaa huomioon vuosina 1993 ja 1995 tehdyt Oslon sopimukset,
–	ottaa huomioon Arabiliiton rauhanaloitteen vuodelta 2002,
–	ottaa huomioon Lähi-idän kvartetin rauhansuunnitelman vuodelta 2013,
–	ottaa huomioon työjärjestyksen 132 artiklan 2 kohdan,
A.	toteaa, että rauhan aikaansaaminen Lähi-itään on yhä keskeinen prioriteetti kansainväliselle yhteisölle, myös Euroopan unionille, ja että se on maailman vakauden ja turvallisuuden välttämätön edellytys;
B.	toteaa, että komission varapuheenjohtaja / unionin ulkoasioiden ja turvallisuuspolitiikan korkea edustaja on useaan otteeseen ilmaissut olevansa valmis uudistamaan ja tehostamaan Euroopan unionin roolia Lähi-idän rauhanprosessissa;
C.	ottaa huomioon, että Euroopan unionin on perustettava suhteensa molempiin osapuoliin ihmisoikeuksien ja demokratian periaatteiden kunnioittamiseen, joka ohjaa niiden sisäpolitiikkaa ja kansainvälistä politiikkaa ja muodostaa näiden suhteiden olennaisen osan;
D.	ottaa huomioon, että YK:n humanitaarisen avun koordinointitoimiston (OCHA) mukaan vuosi 2022 on ollut Länsirannalla ja Itä-Jerusalemissa asuville palestiinalaisille vaarallisin sitten vuoden 2006, sillä Israelin joukot olivat 18. lokakuuta 2022 mennessä tappaneet ainakin 105 palestiinalaista, muun muassa 26 lasta, ja että saman ajan kuluessa Länsirannan palestiinalaiset olivat tappaneet kymmenen israelilaista siviiliä, kolme ulkomaalaista ja neljä israelilaista sotilasta;
E.	ottaa huomioon, että merkittävät israelilaiset, palestiinalaiset ja kansainväliset ihmisoikeusjärjestöt sekä useat YK:n erityisraportoijat ovat äskettäin antaneet raportteja, joissa todetaan Israelin palestiinalaisten suhteen toteuttamien toimien olevan kansainvälisen oikeuden mukaan käytännössä apartheidpolitiikkaa;
F.	ottaa huomioon, että Gazan alueella asuvat noin kaksi miljoonaa palestiinalaista ovat kärsineet kroonisesta ja pahenevasta humanitaarisesta kriisistä viimeisten 15 vuoden ajan ja että tilanne on seurausta Hamasin hallinnosta, toistuvista sodista ja meneillään olevasta saarrosta, jolla rangaistaan kollektiivisesti koko väestöä; ottaa huomioon, että OCHAn mukaan lähes 80 prosenttia Gazan asukkaista elää humanitaarisen avun varassa, yli puolet heistä elää köyhyydessä ja lähes 80 prosenttia alueen nuorista on työttömänä;
G.	ottaa huomioon, että Gazan alueella ei ole kunnollisia terveydenhuoltotiloja ja ‑palveluja monien vakavien sairauksien hoitoon, kuten sädehoitoon ja kemoterapiaan; ottaa huomioon, että näitä sairauksia sairastavat joutuvat pyytämään Israelin viranomaisilta maastapoistumisluvan hoitoon päästäkseen; ottaa huomioon, että pyynnöistä suuri osa käsitellään hyvin hitaasti tai evätään turvallisuussyistä, vaikka ne koskisivat pieniä lapsia, mikä seurauksena ihmisiä kuolee; ottaa huomioon, että monien vanhempien, yleensä äitien, pyynnöt saada seurata lastensa mukana hoitoihin hylätään tai niihin ei vastata, jolloin lapset ovat ilman saattajaa saadessaan elintärkeää lääketieteellistä hoitoa;
H.	ottaa huomioon, että Euroopan unionin edustajan toimiston (Länsiranta ja Gazan alue, UNRWA) vuonna 2021 Israelin siirtokunnista miehitetyllä Länsirannalla ja Itä-Jerusalemissa laatiman raportin mukaan siirtokuntien määrä lisääntyi viime vuonna entisestään miehitetyillä palestiinalaisalueilla (22 030), etenkin Itä-Jerusalemissa, jossa uusien asuinyksiköiden määrä yli kaksinkertaistui vuoteen 2020 verrattuna (6 288:sta 14 894:een) osana Israelin siirtokuntien jatkuvaa laajentamista;
I.	ottaa huomioon, että OCHAn mukaan joulukuusta 2012 jatkuneen miehityksen aikana miehitetyllä Länsirannalla ja Itä-Jerusalemissa on purettu 7 088 rakennusta, joista 1 419 oli avunantajien rahoittamia, ja 9 931 ihmistä on joutunut siirtymään asuinseudultaan;
J.	ottaa huomioon, että Israelin viranomaiset jatkavat järjestelmällistä politiikkaa, jonka mukaan palestiinalaisia pidetään säilöönotettuina nostamatta syytteitä tai järjestämättä oikeudenkäyntiä; ottaa huomioon, että palestiinalaisen Addameer Prisoner Support and Human Rights Association -yhdistyksen mukaan Israelissa on edelleen pidätettyinä 4 760 palestiinalaista poliittista vankia, muun muassa 820 säilöönotettua, 160 lasta, 33 naista ja kuusi Palestiinan lakiasäätävän neuvoston jäsentä;
K.	ottaa huomioon, että Israelin puolustusministeriö antoi lokakuussa 2021 asetuksen, jossa kuusi palestiinalaista kansalaisjärjestöä (Addameer Prisoner Support and Human Rights Association, Al-Haq, Bisan Centre for Research and Development, Defense for Children International-Palestine, Union of Agricultural Work Committees ja Union of Palestinian Women’s Committees) nimettiin ”laittomiksi yhdistyksiksi” (terroristijärjestöiksi); ottaa huomioon, että elokuussa 2022 Israelin joukot tekivät näiden järjestöjen toimistoihin ratsioita, takavarikoivat asiakirjoja ja tuhosivat laitteita; ottaa huomioon, että näihin järjestöihin kohdistetaan edelleen pelottelua ja niiltä pyritään viemään legitiimiys;
L.	ottaa huomioon, että Euroopan unionin koko vuoden 2021 rahoitus palestiinalaishallinnolle viivästyi kuukausia, koska naapuruuspolitiikasta ja laajentumisesta vastaava komission jäsen yritti saada hyväksytyksi ehdon palestiinalaisten oppikirjojen tarkistamisesta; ottaa huomioon, että enemmistö äänesti ehdotuksen toistuvasti nurin neuvostossa; ottaa huomioon, että tämä viivästys aiheutti huomattavaa vahinkoa palestiinalaishallinnon toiminnalle ja erityisesti peruspalveluille, myös kansanterveydelle, ja että sen vuoksi palestiinalaishallinnon virkamiesten palkkojen maksamiseen ei ollut riittävästi varoja;
M.	ottaa huomioon, että toimittaja Shireen Abu Aqla sai surmansa 11. toukokuuta 2022 Israelin joukkojen yllätyshyökkäyksessä Jeniniin miehitetyllä Länsirannalla; ottaa huomioon, että lukuisista kehotuksista huolimatta hänen surmaamisestaan ei ole suoritettu riippumatonta tutkintaa ja että tähän rikokseen syyllistyneitä ei siis ole saatettu vastuuseen;
N.	ottaa huomioon, että YK:n kauppa- ja kehityskonferenssin (UNCTAD) vuoden 2022 raportin mukaan Israelin miehitys vääristää Palestiinan taloutta ja pakottaa lopettamaan maatalous- ja teollisuustoiminnan miehitetyillä alueilla, mikä heikentää palestiinalaisväestön sosioekonomisia olosuhteita; ottaa huomioon, että UNCTAD arvioi Palestiinan taloudellisen toiminnan rajoitusten kustannuksiksi 25,3 prosenttia Länsirannan bruttokansantuotteesta (BKT) ja BKT:n yhteenlasketun menetyksen 50 miljardiksi Yhdysvaltain dollariksi vuosina 2000–2020;
O.	ottaa huomioon, että miehitettyjen palestiinalaisalueiden työttömyysaste on yhä korkea (26 prosenttia), että yli puolet Gazan alueen työvoimasta on edelleen työttömänä ja että Länsirannalla työttömyysaste on 17 prosenttia; ottaa huomioon, että koska Palestiinan talous ei juuri kykene luomaan työpaikkoja miehityksen vuoksi, suurella osalla palestiinalaisista työntekijöistä ei ole muuta vaihtoehtoa kuin etsiä työtä Israelista ja siirtokunnista;
1.	toistaa vetoomuksensa, että Israelin ja Palestiinan välisestä pitkittyneestä konfliktista ja palestiinalaisten maa-alueiden miehityksestä tehtäisiin loppu aloittamalla kansainvälisen yhteisön tuella uudelleen osapuolten väliset aidot rauhanneuvottelut, joiden lähtökohtana olisivat kahden valtion ratkaisussa vahvistetut parametrit ja jotka tuottaisivat tulokseksi neuvotellun sopimuksen pysyvästä asemasta; pitää myönteisenä sitä, että Palestiinan johto on toistuvasti esittänyt rauhanneuvotteluja, ja toisaalta valitettavana sitä, että Israelin hallitus ei ole sellaisiin sitoutunut;
2.	pitää valitettavana, että Lähi-idän rauhanprosessissa ei monista aloitteista huolimatta ole saatu viime vuosikymmeninä aikaan konkreettisia tuloksia, mikä on johtanut jatkuviin väkivaltaisuuksiin ja monien viattomien sivullisten kuolemaan, miehitettyjen palestiinalaisalueiden elinolosuhteiden jatkuvaan huononemiseen, Israelin siirtokuntien jatkuvaan laajentumiseen Länsirannalla ja Itä-Jerusalemissa, Gazan alueen edelleen jatkuvaan saartoon, turhautumisen lisääntymiseen palestiinalaisten keskuudessa, jännitteiden lisääntymiseen israelilaisten keskuudessa, pitkittyneeseen epävakauteen Lähi-idässä ja konfliktin välineellistämiseen ääriryhmien toimesta;
3.	tuomitsee ja kehottaa lopettamaan välittömästi kaikki israelilaisten ja palestiinalaisten väliset väkivallanteot, mukaan lukien Israelin puolustusvoimien liiallinen voimankäyttö sotilasoperaatioissa, viattomia siviilejä vastaan tehdyt ja siviili-infrastruktuuriin kohdistetut terrori-iskut, siirtokuntalaisten kiihtyvä väkivalta ja rakettien umpimähkäinen ampuminen Gazan alueelta Israeliin; on erityisen huolissaan väestön pakkosiirtojen riskistä Masafer Yattan alueella; muistuttaa, että siviiliväestön siirtäminen sotilaallisesti miehitetylle alueelle miehitysvallan toimesta on vastoin neljättä Geneven sopimusta ja sotarikos Kansainvälisen rikostuomioistuimen Rooman perussäännön mukaan; kehottaa lopettamaan rankaisemattomuuden kansainvälistä humanitaarista oikeutta vastaan tehdyistä rikoksista riippumatta siitä, mikä konfliktin osapuoli niihin on syyllistynyt, ja saattamaan syylliset oikeuden eteen ja vastuuseen teoistaan; 
4.	toistaa tukevansa voimakkaasti kahden valtion ratkaisua ainoana toteuttamiskelpoisena ratkaisuna, jossa Israelin ja Palestiinan valtiot voivat elää rinnakkain rauhan ja turvallisuuden vallitessa tunnustettuaan vastavuoroisesti toisensa ja vuoden 1967 rajat ja jossa sovitaan yhteisesti maa-alueiden vaihdosta ja Jerusalem on molempien valtioiden pääkaupunki; on huolissaan siitä, että epädemokraattinen yhden valtion malli, jossa oikeudet ovat eriarvoisia, miehitys on pysyvää ja konflikti jatkuu, valtaa edelleen alaa; kehottaa jäsenvaltioita kannattamaan yhtenäisenä rintamana kahden valtion ratkaisua ja tukemaan varapuheenjohtajaa / korkeaa edustajaa tämän tavoitteen saavuttamiseen tähtäävien Euroopan unionin aloitteiden kehittämisessä; 
5.	toistaa olevansa sitoutunut edistämään tinkimättä sekä israelilaisten että palestiinalaisten turvallisuutta;
6.	tuomitsee palestiinalaishallinnon järjestelmälliset pyrkimykset vaientaa toisinajattelijat muun muassa pidättämällä mielivaltaisesti hallinnon arvostelijoita ja vastustajia, joita usein kidutetaan tai kohdellaan muulla tavoin kaltoin; tuomitsee sen, että palestiinalaishallinnon joukot tappoivat eturivin aktivistin ja hallinnon arvostelijan Nizar Banatin, joka pahoinpideltiin kuoliaaksi pidätyksen aikana, ja pitää valitettavana, että ketään ei ole edelleenkään saatettu vastuuseen hänen kuolemastaan;
7.	toistaa kannattavansa Palestiinan valtion tunnustamista, jota parlamentti tuki jo 17. joulukuuta 2014 antamassaan päätöslauselmassa, ja kehottaa Euroopan unionia tukemaan edelleen Palestiinan valtiorakenteiden kehittämistä demokratian, oikeusvaltion, ihmisoikeuksien ja perusvapauksien pohjalta;
8.	muistuttaa, että Oslon sopimusten ja YK:n turvallisuusneuvoston asiaa koskevien päätöslauselmien mukaan konfliktin kahden osapuolen on päätettävä Jerusalemin asemasta ilman, että mikään kolmas osapuoli ehättää estämään päätöstä toimillaan; kehottaa Yhdysvaltoja peruuttamaan päätöksensä siirtää Israelin-suurlähetystönsä Jerusalemiin ja avaamaan uudelleen konsulaattinsa Itä-Jerusalemissa; kehottaa kunnioittamaan täysin Jerusalemissa sijaitsevan Temppelivuoren (al-Haram al-Sharif) asemaa, joka juontaa vuodelta 1967;
9.	toistaa kehotuksensa helpottaa Gazan alueen humanitaarista kriisiä ja lopettaa alueen 15 vuotta kestänyt saarto poliittisella ratkaisulla, johon voidaan yhdistää tarvittavat turvallisuusjärjestelyt; kehottaa Israelin viranomaisia tarkistamaan maastapoistumislupia koskevaa politiikkaansa, jotta palestiinalaiset potilaat voivat saada asianmukaista lääketieteellistä hoitoa viipymättä ja jotta Gazan alueelta hoitoa varten poistuvat lapset voivat saada saattajakseen toisen vanhempansa; kehottaa Israelin viranomaisia myöntämään kaikille syöpäpotilaille kolmen kuukauden luvat, jotta kenenkään lupa ei viivästyisi niin, että häneltä jää oikea-aikainen hoito saamatta; kehottaa jälleen myöntämään Euroopan parlamentin jäsenille esteettömän pääsyn, kun he osallistuvat humanitaarisiin tarkastuskäynteihin Gazan alueella;
10.	muistuttaa, että palestiinalaisten sovinnolla ja yhtenäisyydellä on suuri merkitys Lähi-idän rauhanprosessille; on syvästi huolissaan siitä, että Palestiinassa ei ole pidetty presidentinvaaleja vuoden 2005 jälkeen eikä parlamenttivaaleja vuoden 2006 jälkeen, ja pitää valitettavana, että presidentti Mahmoud Abbas on lykännyt vuodeksi 2021 suunniteltuja vaaleja määräämättömäksi ajaksi; kehottaa järjestämään Palestiinassa avoimet, uskottavat ja osallistavat presidentin- ja parlamenttivaalit Palestiinan poliittisen johdon legitiimiyden vahvistamiseksi; kehottaa Israelia täyttämään velvollisuutensa sallia näiden vaalien järjestäminen Itä-Jerusalemissa; tähdentää jälleen, että jos Euroopan unioni ja Euroopan parlamentti kutsutaan tarkkailemaan näitä vaaleja, niille on annettava siihen lupa; 
11.	korostaa, että Euroopan unionin välittömänä prioriteettina on oltava kahden valtion ratkaisun toteuttamiskelpoisuuden säilyttäminen siitä huolimatta, että tilanne miehitetyillä palestiinalaisalueilla heikkenee jatkuvasti; kehottaa Israelia lopettamaan välittömästi kaikki yksipuoliset toimet, jotka haittaavat tai heikentävät kahden valtion ratkaisua ja joihin kuuluvat erityisesti siirtokuntien rakentaminen ja laajentaminen, palestiinalaisten kotien ja infrastruktuurin purkaminen sekä palestiinalaisperheiden pakkosiirrot pois miehitetyltä Länsirannalta ja Itä-Jerusalemista; toistaa, että EU ei tunnusta muutoksia vuoden 1967 rajoihin, elleivät molemmat osapuolet hyväksy niitä; kehottaa EU:ta ja jäsenvaltioita vaatimaan korvausta kaikista miehitetyillä palestiinalaisalueilla puretuista EU:n rahoittamista infrastruktuureista sekä hankkimaan haltuunsa viralliset purkumääräykset mahdolliseksi näytöksi sotarikoksista;
12.	kehottaa Euroopan unionia kehittämään kahdenvälisissä suhteissaan Israeliin edelleen politiikkaansa, jonka mukaan Israelin valtion alue ja miehitetyt palestiinalaisalueet on pidettävä erillään, ja noudattamaan näin Euroopan unionin tuomioistuimen asiaa koskevia ratkaisuja ja YK:n turvallisuusneuvoston päätöslauselmaa 2334; vaatii, että kaikissa sopimuksissa, joita EU tekee Israelin kanssa, on yksiselitteisesti ja nimenomaisesti todettava, ettei niitä sovelleta Israelin vuonna 1967 miehittämään alueeseen; kehottaa komissiota varmistamaan, että erillisyysperiaatetta sovelletaan johdonmukaisesti EU:n ja Israelin kahdenvälisten suhteiden kaikilla osa-alueilla; kehottaa panemaan täysimääräisesti ja tehokkaasti täytäntöön voimassa olevan EU:n lainsäädännön ja kahdenväliset järjestelyt, jotka koskevat Israelin siirtokuntien tuotteita;
13.	kehottaa painokkaasti hyväksymään Euroopan unionin lainsäädäntöä, jolla kielletään kansainvälisen humanitaarisen oikeuden mukaisesti kokonaan kauppa miehitetyillä palestiinalaisalueilla sijaitsevien Israelin siirtokuntien kanssa; toteaa, että kaupankäynti miehitetyllä alueella sijaitsevissa siirtokunnissa tuotetuilla tuotteilla tai miehitetyn alueen kanssa mahdollistaa kansainvälisen humanitaarisen oikeuden loukkausten jatkumisen ja antaa pysyvän luonteen ihmisoikeusloukkauksille, jotka usein johtuvat siirtokunnista ja joihin kuuluvat esimerkiksi maan takavarikointi, luonnonvarojen hyödyntäminen ja paikallisen väestön syrjintä tai pakottaminen pois asuinsijoiltaan;
14.	korostaa, että on ratkaisevan tärkeää kääntää poliittinen kurssi takaisin kohti kahden valtion ratkaisua; kehottaa Euroopan unionia tekemään poliittisen aloitteen Lähi-idän rauhanprosessin käynnistämiseksi uudelleen, jotta päästään konkreettisiin tuloksiin ja saadaan neuvoteltua pysyvää asemaa koskeva sopimus; kehottaa varapuheenjohtajaa / korkeaa edustajaa edistämään kansainvälisen konferenssin järjestämistä ensimmäisenä askeleena monenvälisessä kehyksessä tämän tavoitteen saavuttamiseksi yhteistyössä jäsenvaltioiden, Yhdysvaltojen ja muiden kansainvälisten kumppaneiden kanssa;
15.	kehottaa käyttämään tehokkaasti Euroopan unionin taloudellista ja poliittista vaikutusvaltaa sekä Israeliin että palestiinalaisiin, jotta osapuolet saataisiin aidosti sitoutumaan Lähi-idän rauhanprosessiin; kehottaa tarkistamaan EU:n kahdenvälisiä suhteita molempiin osapuoliin, myös Israelin kanssa tehtyä assosiaatiosopimusta ja sopimuksen täytäntöönpanoa sen 2 artiklan perusteella, ottaen huomioon edistyksen puutteen rauhanprosessissa ja kahden valtion ratkaisua heikentävät toimet;
16.	kannattaa ulkoasiainneuvoston 16. joulukuuta 2013 antamissa päätelmissä vahvistettua Euroopan unionin sitoumusta tarjota molemmille osapuolille ennennäkemätön poliittinen, taloudellinen ja turvallisuusalan tukipaketti ja erityinen etuoikeutettu kumppanuus pysyvää asemaa koskevan sopimuksen osana;
17.	pitää tervetulleena pitkään viivästyneen Euroopan unionin vuoden 2021 rahoituksen maksamista palestiinalaishallinnolle kesäkuussa 2022; pitää valitettavana tätä viivästystä, joka johtui naapuruuspolitiikasta ja laajentumisesta vastaavan komission jäsenen toistuvista yrityksistä asettaa rahoitukselle perusteettomia ehtoja ja joka asetti palestiinalaishallinnon entistä vaikeampaan tilanteeseen ja uhkasi romahduttaa julkisen talouden;
18.	korostaa, että on tärkeää rakentaa osapuolten keskinäistä luottamusta sekä poliittisella tasolla että ihmisten välillä, sillä se on välttämätön edellytys rauhanprosessin onnistumiselle ja Israelin ja Palestiinan rauhanomaiselle rinnakkaiselolle tulevaisuudessa; kehottaa Euroopan unionia lisäämään tukeaan tällaisille aloitteille;
19.	kehottaa komissiota lisäämään rahoitustaan hankkeille, joilla pyritään parantamaan Israelin palestiinalaisen arabivähemmistön tilannetta, sillä he voivat tulevaisuudessa näytellä merkittävää osaa israelilaisten ja palestiinalaisten rauhanomaisessa rinnakkaiselossa;
20.	kehottaa Euroopan unionia lisäämään poliittista ja taloudellista tukeaan kansalaisyhteiskunnan järjestöille, myös Israelin ja Palestiinan yhteisille aloitteille, jotka edistävät rauhaa ja suojelevat ihmisoikeuksia molemmin puolin; on syvästi huolissaan kansalaisyhteiskunnan toimintamahdollisuuksien kaventumisesta Israelissa ja Palestiinassa ja kehottaa EU:ta nostamaan tämän kysymyksen asialistan kärkeen Israelin hallituksen ja palestiinalaishallinnon kanssa käymässään poliittisessa vuoropuhelussa; tuomitsee sen, että Israel on nimennyt johtavia palestiinalaisia ihmisoikeusjärjestöjä laittomiksi yhdistyksiksi (terroristijärjestöiksi); kehottaa Israelin viranomaisia kumoamaan tämän päätöksen ja sallimaan näiden järjestöjen jatkaa elintärkeää työtään; pitää valitettavana, että EU:n rahoitus useille näistä järjestöistä oli perusteettoman pitkään keskeytyksissä, koska naapuruuspolitiikasta ja laajentumisesta vastaava komission jäsen teki perusteettomiin väitteisiin perustuneen päätöksen, joka aiheutti vakavaa vahinkoa kyseisten järjestöjen toiminnalle ja maineelle; kehottaa komissiota jatkamaan taloudellista tukeaan palestiinalaisille kansalaisjärjestöille;
21.	tuomitsee Israelin laajasti soveltaman politiikan ja käytännön pitää satoja palestiinalaisia, muun muassa ihmisoikeuksien puolustajaa Salah Hamouria, säilöönotettuina salaisten todisteiden perusteella nostamatta syytteitä tai järjestämättä oikeudenkäyntiä ja kehottaa lopettamaan tämän menettelyn välittömästi;
22.	tuomitsee ehdottomasti toimittaja Shireen Abu Aqlan surmaamisen Israelin joukkojen yllätyshyökkäyksessä Jeniniin miehitetyllä Länsirannalla, mihin monien riippumattomien tutkimusten mukaan syyllistyivät Israelin joukot;
23.	on järkyttynyt siitä, että Ahmad Manasraa pidetään hänen heikosta terveydentilastaan huolimatta edelleen eristysvankeudessa, mitä voidaan pitää kidutuksena; pitää erittäin valitettavana, että vetoomuksiin hänen vapauttamisensa puolesta ei ole reagoitu, vaikka niitä ovat esittäneet myös Euroopan unionin ja Yhdistyneiden kansakuntien asiantuntijat; kehottaa Israelin viranomaisia harkitsemaan uudelleen päätöstään ja vapauttamaan hänet välittömästi;
24.	kehottaa kumpaakin osapuolta lopettamaan välittömästi yllyttämisen vihaan tai väkivaltaan Israelin ja Palestiinan konfliktissa; kehottaa Euroopan unionia tukemaan miehitettyjä palestiinalaisalueita, myös Itä-Jerusalemia, ja Israelia käsittelevää YK:n riippumatonta kansainvälistä tutkintakomissiota ja tekemään rakentavaa yhteistyötä sen kanssa, erityisesti sen toteuttaessa tehtäväänsä määrittää toistuvien jännitteiden, epävakauden ja konfliktin pitkittyneen luonteen perimmäisiä syitä, sekä ottamaan huomioon tutkintakomission havainnot ja suositukset EU:n ja jäsenvaltioiden vuorovaikutuksessa Israelin viranomaisten kanssa;
25.	painottaa jälleen, että Lähi-idän alueelle on saatava luotua kestävä rauha, vakautta ja vaurautta; pitää myönteisenä Euroopan unionin sitoumusta tehdä yhteistyötä alueellisten ja kansainvälisten kumppaneidensa kanssa tämän tavoitteen saavuttamiseksi; muistuttaa Arabiliiton rauhanaloitteen suuresta merkityksestä tässä asiassa;
26.	kehottaa Israelin hallitusta purkamaan 20. lokakuuta 2022 käyttöön ottamansa ulkomaalaisten maahantuloa ja oleskelua Länsirannalla koskevat uudet rajoitukset, jotka vaikuttavat Palestiinan yhteiskuntaan ja Euroopan unionin kansalaisiin, mukaan lukien alueella vierailevat, puolisot ja perheenjäsenet, opiskelijat, tutkijat, asiantuntijat ja vapaaehtoiset; korostaa tähän liittyen EU:n soveltaman viisumivapauden vastavuoroisuuden periaatteen tärkeyttä;
27.	tukee Kansainvälistä rikostuomioistuinta sen suorittaessa tutkimustaan miehitettyjen palestiinalaisalueiden tilanteesta ja kehottaa Euroopan unionia tukemaan Kansainvälisen rikostuomioistuimen toimia, kuten se tekee muissakin konfliktitilanteissa eri puolilla maailmaa;
28.	toistaa tukevansa UNRWA:ta, joka tarjoaa kaikkialla Lähi-idässä keskeisiä palveluja palestiinalaispakolaisten suojelemiseksi ja heidän inhimillisen kehityksensä mahdollistamiseksi; kehottaa Euroopan unionia, jäsenvaltioita ja kansainvälistä yhteisöä lisäämään poliittista ja taloudellista tukeaan UNRWA:lle, jonka toimeksiannon YK:n yleiskokous äskettäin uusi;
[bookmark: _GoBack]29.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, EU:n erityisedustajalle Lähi-idän rauhanprosessissa, jäsenvaltioiden hallituksille ja parlamenteille, Yhdistyneiden kansakuntien pääsihteerille, kvartetin edustajalle, Arabiliiton pääsihteerille, Yhdysvaltojen presidentille ja kongressille, knessetille ja Israelin hallitukselle, palestiinalaishallinnon presidentille ja Palestiinan lakiasäätävälle neuvostolle.

